রিয়াল মাদ্রিদ ও বার্সেলোনোয় খেলার সুবাদে প্রতিপক্ষের বেশির ভাগ ফুটবলারকেই ভালো করে চেনেন ইভান রাকিটিচ, লুকা মডরিচ, মাত্তেও কোভাচিচ। রাকিটিচ তো কোচ হিসেবেই পেয়েছেন এনরিকেকে। ১০০তম ম্যাচে সেই চেনা কোচই যে তাঁকে দুঃস্বপ্ন উপহার দেবেন, সেটা কে জানত! ম্যাচের ২৪ মিনিটে প্রথম গোলটা সাউল নিগুয়েসের। ৯ মিনিট পরে আরেক গোল মার্কো আসেনসিওর। মিনিট দুয়েক পর লোভ্রে কালিনিচের আত্মঘাতী গোল। প্রথমার্ধেই ৩-০ গোলে এগিয়ে থাকা স্পেন দ্বিতীয়ার্ধের শুরুতে পেয়ে যায় আরেকটি গোলের দেখা। ৪৯ মিনিটে গোল করে ব্যবধান বাড়ান রদরিগো। ৫৭ মিনিটে সের্হিয়ো রামোস করেন আরো একখানা গোল, ৭০ মিনিটে স্কোরশিটে নাম তোলেন ইসকো।